Ul levr bihan gant BEE evel ma ra anezhañ an dud e gar… un heuliad eo d'e romant kentañ Moins que zéro. Adkavout a reer ennañ "haroz" hennezh, Clay, nemet eo ugent vloaz bennak koshoc'h evel ar vignoned a chom dezhañ eus an amzer gent. Ar yaouankizoù pinvidik kollet, dic'hastet, o lammat a fest da fest hep dibikouzañ o daoulagad etre an eil d'egile, zo deuet da vezañ gwir loustoned. Ma santed e oa diseoriet an dud yaouank e Moins que zéro, e weler splann eo deuet o holl dechoù fall da vezañ ahel o buhezioù. Kalz startoc'h eo framm ar romant eget an hini all ivez.  N'ez eus spi ebet e Suite(s) Impériale(s), nebeutoc'h c'hoazh eget en hini kent mar bez tu. Hag ar pezh a sko n'eo ket kement ar senennoù feuls pe hudur, outo en em voaz lennerien BEE ha gwashoc'h zo bet lennet digantañ c'hoazh… Nann, ar fed en em adkaver en haroz eo, a-benn ar fin… fallakr ha gwan e vije, chom a ra denel a-raok kement tra all… ken aes da gompren…  Ur sapre roustad ur wezh ouzhpenn, digant ur mestr romantour.